Zondo: ‘Staatskaping kan weer plaasvind’Hoofregter Raymond Zondo. (Foto: Kopano Tlape/GCIS) Hoofregter Raymond Zondo sê die Suid-Afrikaanse parlement is nie tans in staat om ŉ herhaling van die gewraakte staatskaping te voorkom nie. “Volgens die getuienis voor die kommissie van beide die nasionale voorsitter van die ANC sowel as die president van dié meerderheidsparty, was dit duidelik dat daar verwag word van die lede van hierdie party om nie in ŉ mosie van wantroue in die president en hulle eie party te stem nie,” het Zondo gister gesê. Zondo meen as dit die verwagting is, sal die meerderheidsparty en die parlement eenvoudig nie anders kan optree sou daar nog ŉ geval van staatskaping wees nie. Die regter was die hoofspreker by die On the Record-beraad wat News24 saam met Nedbank Donderdag in Sandton aangebied het. Die beraad het gefokus op kwelvrae oor die toekoms van Suid-Afrika en sprekers uit die regering, ondernemings in staatsbesit en die sakewêreld het aan die paneelbesprekings deelgeneem. Zondo het gesê hy worstel steeds met die vraag oor hoekom die parlement staatskaping toegelaat het. “Ek glo parlementslede moet in die belang van landsburgers optree. Ek kan nou nog nie dink dat private individue soveel mag oor staatshoofde kon uitoefen nie.” Hoewel dit moeilike kwessies is om te takel, meen Zondo beleid en wette moet eenvoudig gewysig word om staatskaping te voorkom. Een van die aanbevelings wat Zondo in sy laaste staatskapingverslag gemaak het, was dat burgers toegelaat moet word om direk vir hul voorkeurkandidate te stem om die land te lei. Zondo het bygevoeg dat dit nou ŉ goeie tyd is om bestekopname te doen oor die foute wat in die laaste byna drie dekades van demokrasie gemaak is om te verseker Suid-Afrika sien beter daar uit oor die volgende 50 jaar, want die miljarde rande wat met staatskaping uit die land gevloei het, kon gebruik word om skole te bou, puttoilette te vervang en nuwe infrastruktuur te bou terwyl noodsaaklike infrastruktuur onderhou kon word. “Ek kan julle egter verseker die regbank staan gereed om ons deel te doen om korrupsie te bekamp. Die regbank wil die regte van elkeen beskerm. Die regbank sal ons rol hier vertolk.” Zondo het verder hulde gebring aan fluitjieblasers wat alles op die spel plaas om korrupsie en staatskaping bloot te lê. “Die beskerming van hierdie fluitjieblasers is uiters belangrik. Vlakke van korrupsie is onaanvaarbaar hoog en Suid-Afrikaners moet alles in hul vermoë doen om te verseker dat iets soos staatskaping nooit weer gebeur nie.”